รัฐบาลไทย-ข่าวทำเนียบรัฐบาล-ศธ.หารือความร่วมมือกับแคนาดาและยูเครน
วันจันทร์ที่ 10 เมษายน 2560
ศธ.หารือความร่วมมือกับแคนาดาและยูเครน
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ให้การต้อนรับและหารือความร่วมมือด้านการศึกษากับเอกอัครราชทูตแคนาดา และยูเครนประจําประเทศไทย
● หารือกับเอกอัครราชทูตแคนาดาประจําประเทศไทย
นพ.ธีระเกียรติ เจริญเศรษฐศิลป์กล่าวว่า ประเทศไทยและแคนาดามีความร่วมมือด้านการศึกษามาอย่างต่อเนื่อง โดยกระทรวงศึกษาธิการขอเชิญชวนสถาบันอุดมศึกษาของแคนาดาให้เข้ามามีส่วนร่วมในการจัดการศึกษาในประเทศไทย โดยเฉพาะอย่างยิ่งสถาบันอุดมศึกษาที่มีความเชี่ยวชาญในสาขาวิชาด้านเทคโนโลยีต่าง ๆ เพื่อรองรับการเจริญเติบโตทางเศรษฐกิจ อาทิ ระเบียงเศรษฐกิจพิเศษภาคตะวันออก (Eastern Economic Corridor: EEC), การพัฒนาประเทศไทยให้เป็นไทยแลนด์ 4.0 เป็นต้น
อีกทั้งยังเป็นการรองรับนักเรียนไทยจํานวนมากที่กําลังศึกษาในหลักสูตรนานาชาติให้ได้ศึกษาต่อในระดับอุดมศึกษาที่ต่อยอดจากหลักสูตรนานาชาติในระดับมัธยมศึกษาด้วย โดยเน้นการทํางานร่วมกันด้านการวิจัย เศรษฐกิจ ตลอดจนการผลิตและพัฒนากําลังคนเพื่อรองรับตลาดแรงงานในอนาคตให้กับนักเรียนนักศึกษาไทยซึ่งที่ผ่านมาเด็กไทยส่วนมากนิยมไปศึกษาต่อในสหรัฐอเมริกา สหราชอาณาจักร และออสเตรเลียในขณะที่แคนาดาเป็นประเทศหนึ่งที่มีระบบการจัดการศึกษาที่ดีของโลก รวมทั้งมีมหาวิทยาลัยหลายแห่งที่ติดอันดับโลกจึงขอให้แคนาดาพิจารณาการสนับสนุนทุนการศึกษา เพื่อส่งเสริมให้นักเรียนไปศึกษาต่อที่แคนาดามากขึ้น รวมทั้งเป็นการประชาสัมพันธ์การศึกษาในสถานศึกษาของแคนาดาด้วย
นอกจากนี้ กระทรวงศึกษาธิการกําลังเร่งดําเนินการในหลายด้าน หลังจากมีการประกาศใช้รัฐธรรมนูญแห่งราชอาณาจักรไทย ปี 2560รวมทั้งให้ความสําคัญกับการลดความเหลื่อมล้ําทางการศึกษาระหว่างสถานศึกษาที่ตั้งอยู่ในเมืองและสถานศึกษาในชนบท สําหรับความร่วมมือด้านภาษาอังกฤษนั้น กระทรวงศึกษาธิการมีความยินดีอย่างยิ่งที่แคนาดาส่งนักศึกษาเข้ามาฝึกสอนภาษาอังกฤษในสถานศึกษาของไทย โดยขอให้หารือแนวทางการพัฒนาความร่วมมือด้านภาษาอังกฤษกับ ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ ต่อไป
นางโดนิกา พอตตี เอกอัครราชทูตแคนาดาประจําประเทศไทยกล่าวว่า แคนาดายินดีให้ความร่วมมือด้านการศึกษากับกระทรวงศึกษาธิการทั้งในด้านแนวทางการดําเนินงาน และยุทธศาสตร์การพัฒนาการศึกษา ซึ่งในปัจจุบันมีสถานศึกษาเอกชนของไทยตั้งแต่ระดับก่อนวัยเรียนจนถึง Grade 9 ที่ใช้รูปแบบและหลักสูตรการเรียนการสอนของแคนาดา อีกทั้งได้มีการส่งนักศึกษาชั้นปีที่ 4 จากคณะครุศาสตร์ ในสถาบันอุดมศึกษาของแคนาดา มาฝึกสอนภาษาอังกฤษที่โรงเรียนเลิศหล้า ปีละ 20 คน เมื่อฝึกสอนเสร็จแล้ว นักศึกษาบางส่วนสามารถกลับมาเป็นครูสอนที่โรงเรียนเลิศหล้าได้
สําหรับความร่วมมือด้านภาษาอังกฤษ โดย Braincloud ซึ่งเป็นองค์กรด้านการศึกษาที่มีระบบเทคโนโลยีที่ทันสมัยของแคนาดาได้ให้ความร่วมมือในการส่งเสริมทักษะด้านภาษาอังกฤษ โดยการจัดการเรียนการสอนภาษาอังกฤษในระดับชั้น ป.1-ป.3 ให้กับสถานศึกษาในจังหวัดยะลา ปัตตานี และนราธิวาส ด้วยวิธีการต่าง ๆ อาทิ การถ่ายทอดสดการสอนภาษาอังกฤษจากสตูดิโอในกรุงเทพฯ ไปยังสถานศึกษาในจังหวัดชายแดนภาคใต้ ซึ่งเน้นความสนุกในการเรียนภาษาอังกฤษ
ทั้งนี้ ปัจจุบันมีนักเรียนนักศึกษาไทยไปศึกษาต่อที่แคนาดาประมาณ 1,000 คน ซึ่งยังมีจํานวนน้อยอยู่ จึงขอความร่วมมือให้กระทรวงศึกษาธิการไทยช่วยสนับสนุนและส่งเสริมการศึกษาต่อในแคนาดาด้วย
● หารือกับเอกอัครราชทูตยูเครนประจําประเทศไทย
นายอันดรีย์ เบชตา เอกอัครราชทูตยูเครนประจําประเทศไทยกล่าวว่า ในปี 2560 ประเทศไทยและยูเครนได้สถาปนาความสัมพันธ์ทางการทูตครบ 25 ปี โดยยูเครนยินดีให้ความร่วมมือด้านต่าง ๆ เกี่ยวกับการปฏิรูปการศึกษาไทย
ปัจจุบันมีนักเรียนนักศึกษาชาวต่างชาติในสถานศึกษาของยูเครนประมาณ 60,000 คนซึ่งมีนักเรียนไทยน้อยมาก สถานเอกอัครราชทูตยูเครนประจําประเทศไทยจึงได้จัดส่งร่างโต้ตอบความตกลงว่าด้วยความร่วมมือด้านการศึกษาระหว่างรัฐบาลไทยและรัฐบาลยูเครนให้กระทรวงศึกษาธิการพิจารณา โดยมีวัตถุประสงค์เพื่อพัฒนาความร่วมมือด้านการศึกษาระหว่างไทยและยูเครน ส่งเสริมความร่วมมือระหว่างสถาบันการศึกษาในทุกระดับ รวมทั้งการแลกเปลี่ยนครู อาจารย์ ผู้เชี่ยวชาญ และงานวิจัยร่วมกัน ตลอดจนการให้ทุนการศึกษาในระดับปริญญาตรีและปริญญาโท โดยขอให้กระทรวงศึกษาธิการพิจารณาร่างความตกลงดังกล่าวและดําเนินการตามขั้นตอนต่อไป และขอขอบคุณที่ได้มาเข้าเยี่ยมคารวะและหารือความร่วมมือด้านการศึกษาในครั้งนี้
นพ.ธีระเกียรติ เจริญเศรษฐศิลป์กล่าวว่า ประเทศไทยและยูเครนมีความสัมพันธ์กันมาอย่างยาวนาน ปัจจุบันมีนักท่องเที่ยวยูเครนเข้ามาเที่ยวในประเทศไทยเฉลี่ยปีละประมาณ 40,000 คน และมีบริษัทของยูเครนกว่า 30 บริษัท เข้ามาลงทุนในไทย
สําหรับนโยบายการศึกษาของกระทรวงศึกษาธิการ ขณะนี้มี Roadmap ขับเคลื่อนหลายด้านอาทิ การจัดการศึกษาให้กับเด็กก่อนวัยเรียน, การศึกษาภาคบังคับ, การยกระดับมาตรฐานภาษาอังกฤษในทุกระดับการศึกษา, การส่งเสริมและพัฒนาการอาชีวศึกษา, การจัดตั้งกระทรวงอุดมศึกษา เป็นต้น และพร้อมจะสานต่อความร่วมมือด้านการศึกษากับยูเครนอย่างต่อเนื่อง เพื่อให้การปฏิรูปการศึกษาดําเนินไปได้ด้วยดี
ส่วนร่างโต้ตอบความตกลงว่าด้วยความร่วมมือด้านการศึกษาระหว่างรัฐบาลไทยและรัฐบาลยูเครน ที่ยูเครนเสนอให้กระทรวงศึกษาธิการพิจารณานั้น ขณะนี้อยู่ในขั้นตอนการพิจารณาของหน่วยงานในสังกัดของกระทรวงศึกษาธิการ โดยกระทรวงศึกษาธิการจะประสานความร่วมมือกับกระทรวงการต่างประเทศในเรื่องดังกล่าวต่อไป